**národná rada slovenskej republiky**

VIII. volebné obdobie

Číslo: PREDS-166/2022

PREDS-194/2022

PREDS-199/2022

**1261a**

**Stanovisko**

**Výboru Národnej rady Slovenskej republiky pre ľudské práva a národnostné menšiny k splneniu podmienok navrhovaných kandidátov na verejného ochrancu práv**

Predseda Národnej rady Slovenskej republiky svojím rozhodnutím z 3. októbra 2022 č. 1321 pridelil návrh na voľbu verejného ochrancu práv (tlač 1261) na prerokovanie Výboru Národnej rady Slovenskej republiky pre ľudské práva a národnostné menšiny s tým, že výbor zaujme stanovisko k splneniu podmienok navrhovaných kandidátov podľa § 4 ods. 2 zákona č. 564/2001 Z. z. o verejnom ochrancovi práv v znení neskorších predpisov, aby Národná rada Slovenskej republiky mohla overiť splnenie týchto podmienok pred hlasovaním o návrhu na voľbu.

Určený výbor na svojej 60. schôdzi 17. októbra 2022 prerokoval návrh na voľbu verejného ochrancu práv (tlač 1261) a svojím uznesením č. 122 konštatoval, že všetci kandidáti predložili dokumenty, ktoré dosvedčujú, že spĺňajú ďalšie podmienky uvedené v § 4 ods. 2 zákona č. 564/2001 Z. z., t. j., že dosiahli vek 35 rokov, majú spôsobilosť na právne úkony v plnom rozsahu, sú bezúhonní, nie sú členmi politickej strany ani politického hnutia, majú trvalý pobyt na území Slovenskej republiky a súhlasia s voľbou za verejného ochrancu práv. Navrhnutí kandidáti boli pozvaní na schôdzu určeného výboru, aby prezentovali svoje predstavy o pôsobení vo funkcii verejného ochrancu práv a odpovedali na otázky poslancov.

Na základe predložených dokumentov a vypočutia navrhnutých kandidátov Výbor Národnej rady Slovenskej republiky pre ľudské práva a národnostné menšiny svojím uznesením č. 122 zaujal nasledovné stanovisko:

Navrhnutí kandidáti

**JUDr. Róbert Dobrovodský PhD., LL.M.**

**JUDr. et Bc. Maroš Matiaško**, **LL.M.** a

**PhDr. Marián Török, PhD.**

**spĺňajú podmienky na voľbu verejného ochrancu práv** podľa § 4 ods. 2 zákona č. 564/2001 Z. z. o verejnom ochrancovi práv v znení neskorších predpisov.

Výbor Národnej rady Slovenskej republiky pre ľudské práva a národnostné menšiny preto **odporúča**

Národnej rade Slovenskej republiky

- overiť podľa § 4 ods. 3 zákona č. 564/2001 Z. z. o verejnom ochrancovi práv v znení neskorších predpisov, že navrhovaní kandidáti spĺňajú podmienky na voľbu,

- vykonať voľbu verejného ochrancu práv.

Svojím uznesením č. 123 výbor schválil stanovisko Výboru Národnej rady Slovenskej republiky pre ľudské práva a národnostné menšiny k splneniu podmienok navrhovaných kandidátov na verejného ochrancu práv (tlač 1261a) a poveril poslankyňu Evu Hudecovú, aby ho uviedla na schôdzi Národnej rady Slovenskej republiky a predložila návrh na uznesenie Národnej rady Slovenskej republiky.

Bratislava 17. októbra 2022

Peter Pollák v. r.

podpredseda Výboru Národnej rady Slovenskej republiky pre ľudské práva a národnostné menšiny

**národná rada slovenskej republiky**

VIII. volebné obdobie

Číslo: PREDS-166/2022

PREDS-194/2022

PREDS-199/2022

NÁVRH

UZNESENIE

NÁRODNEJ RADY SLOVENSKEJ REPUBLIKY

z .... októbra 2022

**Národná rada Slovenskej republiky**

*na základe stanoviska Výboru Národnej rady Slovenskej republiky pre ľudské práva a národnostné menšiny*

podľa § 4 ods. 3 zákona č. 564/2001 Z. z. o verejnom ochrancovi práv v znení neskorších predpisov

**overuje, že**

kandidáti

**Róbert Dobrovodský**

**Maroš Matiaško**

**Marián Török**

spĺňajú podmienky uvedené v § 4 ods. 2 citovaného zákona.